Diari Oficial de la Generalitat Valenciana


Sumari del DOGV 3832, del 08-09-2000 (2000/7258)

ORDRE de 7 de setembre de 2000, de la Conselleria d'Agricultura, Pesca i Alimentació, per la qual es disposa l'aplicació a la Comunitat Valenciana del règim de mesures al suport i el manteniment del conreu del gira-sol de secà establit pel Reial Decret 1.471/2000, de 4 d'agost.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3832

Data del DOGV
:   08-09-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/7258


Data del document
:   07-09-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * suport econòmic
    * ajuda a l'agricultura
    * gira-sol
    * FEOGA
    * ajuda pública

ORDRE de 7 de setembre de 2000, de la Conselleria d'Agricultura, Pesca i Alimentació, per la qual es disposa l'aplicació a la Comunitat Valenciana del règim de mesures al suport i el manteniment del conreu del gira-sol de secà establit pel Reial Decret 1.471/2000, de 4 d'agost. [2000/M7258]
  
Mentre s'aprova per part de la Comissió Europea el Programa Horitzontal de Mesures d'Acompanyament de la PAC, a l'empara del Reglament (CE) 1.257/1999, del Consell, de 17 de maig, sobre ajudes al desenvolupament rural, desplegat pel Reglament (CE) 1.750/1999, de la Comissió, de 23 de juliol, l'estat ha resolt habilitar una norma que permeta, per a la campanya actual, el coneixement pels productors de gira-sol de la possibilitat d'acolllir-se a una mesura d'ajuda a aquest conreu realitzat en determinades condicions agroambientals i, per a aquesta finalitat, s'adopta el Reial Decret 1.471/2000, de 4 d'agost, pel qual s'estableix un règim de mesures aplicable al suport i el manteniment del conreu del gira-sol en secà.
  
Aquesta disposició estatal atribueix a les comunitats autònomes la resolució, el pagament i el control de les ajudes corresponents, però remet, a més a més, a la seua decisió la determinació de l'àmbit d'aplicació del règim, com també la possibilitat de l'aportació complementària de fons autonòmics (en un 50% de la part d'ajuda no finançada a càrrec del Fons Europeu d'Orientació i Garantia Agrària, FEOGA, ni a càrrec dels pressupostos generals de l'estat). Es remeten altres qüestions puntuals a la determinació de les comunitats autònomes, a més d'uns altres aspectes de procediment la regulació dels quals és necessària pel que fa a la tramitació de les sol·licituds d'ajudes per part de l'administració autonòmica.
  
D'acord amb el que s'ha exposat, en l'exercici de les competències que m'atribueix l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Article 1
  
1. El règim de mesures al suport i el manteniment del conreu de gira-sol de secà establit per mitjà del Reial Decret 1.471/2000, de 4 d'agost, serà d'aplicació a la Comunitat Valenciana d'acord amb allò que es regula en la dita disposició i en altres de desenvolupament d'aquesta que puga dictar l'administració general de l'estat, i amb la present ordre, tenint en compte el condicionament del règim a l'aprovació del programa mediambiental per part de la Comissió Europea, segons es disposa en la disposició addicional segona del reial decret.
  
2. A la Comunitat Valenciana, l'àmbit d'aplicació del règim serà tot el seu territori.
  
Article 2
  
1. Les condicions que hauran de complir els beneficiaris i el règim de compromisos que aquests hauran d'assumir durant el període mínim de cinc anys seran els que s'estableixen en els articles 2 i 4 del Reial Decret 1.471/2000.
  
2. L'anotació del pla de conreu anual en el quadern de registre de les parcel·les objecte de l'ajuda s'efectuarà a partir del segon any de compromisos.
  
3. Els beneficiaris de les ajudes hauran de mantenir a disposició dels òrgans de control competents tots els elements que puguen servir per acreditar el compliment dels compromisos assumits, com ara etiquetes d'envasos de llavors, factures d'aquestes i de lloguer de maquinària, i qualsevol altre justificant relacionat amb les obligacions.
  
Article 3
  
Les sol·licituds d'ajuda s'adreçaran a la Conselleria d'Agricultura, Pesca i Alimentació de la Generalitat Valenciana per a la tramitació i resolució quan el total o la major part de la superfície de les parcel·les agrícoles relacionades en la sol·licitud es trobe dins del territori de la Comunitat Valenciana.
  
Article 4
  
Les sol·licituds es presentaran fins al 15 de setembre de 2000, d'acord amb allò que s'estableix en el Reial Decret 1.471/2000, en els registres de la Conselleria d'Agricultura, Pesca i Alimentació i en els altres llocs i formes a què es fa referència en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 5
  
Les sol·licituds es formularan utilitzant els impresos de sol·licitud habilitats a l'efecte per la Conselleria d'Agricultura, Pesca i Alimentació, disponibles en les oficines comarcals i en els serveis territorials de la conselleria, centres PROP de la Generalitat Valenciana o pàgina web d'aquesta (http://www.gva.es), i contindran les dades següents:
  
- Relació de les parcel·les agrícoles de l'explotació dedicades al conreu de gira-sol, i la referència cadastral amb la superfície neta de conreu de cada parcel·la en hectàrees amb dos decimals.
  
- Declaració que totes les dades són certes, i que el titular coneix les condicions establides per la Unió Europea, l'estat espanyol i la comunitat autònoma, referents a les ajudes sol·licitades.
  
- Compromís exprés de col·laborar per facilitar els controls i tornar l'import de les ajudes cobrades indegudament, augmentades si escau amb l'interés corresponent.
  
- Els compromisos assumits pel titular de l'ajuda.
  
Article 6
  
Juntament amb la sol·licitud d'ajuda, caldrà aportar els documents següents:
  
1. Documentació acreditativa de la identificació del sol·licitant:
  
Persones físiques, fotocòpia del DNI o NIF
  
Persones jurídiques o agrupació de persones físiques:
  
- Fotocòpia del CIF o NIF o etiqueta d'identificació fiscal
  
- Còpia compulsada dels estatuts de l'entitat i/o escriptura de constitució o qualsevol altre document admissible en dret que servisca com a acreditació.
  
- Certificació de l'acta on conste l'acord de sol·licitar les ajudes i nomenament del representant de l'entitat per efectuar-ne la gestió.
  
- En el cas d'una agrupació sense personalitat jurídica, es presentarà a més un document on tots els membres de l'agrupació accepten la responsabilitat solidària quant al compliment dels compromisos, com també de la devolució de l'ajuda en cas d'incompliment.
  
2. Documentació acreditativa de la titularitat de l'explotació:
  
Escriptures públiques, si escau inscrites en el registre de la propietat, o notes simples del registre, rebuts de l'impost sobre béns immobles de naturalesa rústica, o contractes d'arrendaments, parceries o qualsevol figura reconeguda en dret, degudament registrats, amb identificació del terme municipal, polígon i parcel·la.
  
3. Acreditació de la titularitat, per part del beneficiari, de les dades bancàries per al pagament de l'ajuda per mitjà d'un document normalitzat de manteniment de tercers.
  
4. Plànol cadastral amb localització de les parcel·les sol·licitades i senyalització convenient en cas que la superfície cultivada no coincidisca amb la cadastral.
  
5. Fotocòpia de la sol·licitud de les ajudes per «superfície» de determinats conreus herbacis d'alguna o algunes de les campanyes compreses en el període 1995 a 1998/1999, la qual inclourà la declaració de les parcel·les objecte de l'ajuda amb conreu de gira-sol en secà en algun o alguns d'aquests anys.
  
Article 7
  
1. La quantia de l'ajuda serà de 10.000 pessetes per hectàrea i any.
  
2. Aquesta ajuda serà finançada en un 75% pel Fons Europeu d'Orientació i Garantia Agrària (FEOGA). El Ministeri d'Agricultura, Pesca i Alimentació finançarà el 50% de la part d'ajuda no finançada a càrrec del FEOGA, i la resta de l'ajuda la finançarà la Generalitat Valenciana.
  
3. El finançament es realitzarà a càrrec del capítol IV de la secció 12, servei 01, programa 714.50 (Ordenació i Garantia Agrària en el marc de la PAC), línia 2065 dels pressupostos de la Generalitat Valenciana per a l'any 2000, per un import global de 52.419.574 de pessetes. Els crèdits destinats a finançar aquesta línia tindran el caràcter previst en l'article 17 de la Llei 10/1999, de 30 de desembre, de Pressupostos de la Generalitat Valenciana per a 2000.
  
Disposició final
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
.
  
València, 7 de setembre de 2000
  
La consellera d'Agricultura, Pesca i Alimentació,